
IRIZPENA, HONAKO FORU DEKRETU HONEN PROIEKTUARI BURUZKOA: FORU DEKRETUA, PLATAFORMA ERAGILEEK EMATEN DUTEN INFORMAZIOA MODU AUTOMATIKOAN NAHITAEZ TRUKATZEAN ARRETA EGOKIAREKIN JARDUTEKO ARAUAK ETA PROZEDURAK GARATZEA ONESTEN DUENA ETA HONAKO FORU DEKRETU HAUEK ALDATZEN DITUENA: 3/2011 FORU DEKRETUA, URTARRILAREN 25EKOA, ZERGADUNEN ERROLDA ETA HORREN INGURUKO BETEBEHARRAK ARAUTZEN DITUENA; 35/2020 FORU DEKRETUA, AZAROAREN 3KOA, ZERGA PLANGINTZAKO MUGAZ GAINDIKO MEKANISMOEI BURUZKO INFORMAZIO BETEBEHAR BERRIAK GARATZEA ONESTEN DUENA; 111/2008 FORU DEKRETUA, ABENDUAREN 23KOA, ZEINAREN BIDEZ ARAUTZEN BAITA KONTUEN, ERAGIKETEN ETA FINANTZA AKTIBOEN ETA ATZERRIAN DAUDEN ONDASUN ETA ESKUBIDEEN BERRI EMATEKO BETEBEHARRA; 71/2008 FORU DEKRETUA, UZTAILAREN 8KOA, IDENTIFIKAZIO FISKALEKO ZENBAKIAREN INGURUKO BETEBEHARRAK ETA HAREN OSAERA ARAUTZEN DITUENA (2024KO OTSAILAREN 22KO SAIOA).
I. EGITATEZKO AURREKARIAK
Irizpen honen xede den foru dekretuaren proiektua bigarren diputatu nagusiorde eta Ogasun, Finantza eta Aurrekontu Saileko foru diputatuak bidali du Aholku Batzordera, presaka, Diputatu Nagusiak ebatzita, berehala onetsi behar dela eta, Diputatuen Kontseiluaren martxoaren 30eko 40/1999 Foru Dekretuaren 20. artikuluan ezartzen duenari jarraikiz.
Irizpena emateko eskaerarekin batera honako hauek ere aurkeztu dira, Arabako Foru Aldundiaren xedapen orokorrak egiteko prozedura onesten duen otsailaren 28ko Foru Gobernu Kontseiluaren 6/2023 Foru Dekretuan ezartzen dena aintzat hartuta: proiektuaren testua, generoaren araberako eraginari buruzko txostena, Berdintasun Zerbitzuaren oharren txostena, arau eraginari buruzko txostena eta txosten ekonomikoa.
II. GOGOETA JURIDIKOAK
LEHENENGOA. - Aholku Batzordearen eskumena irizpena emateko.
Gobernu Kontseiluaren martxoaren 30eko 40/1999 Foru Dekretuak 3. artikuluan Arabako Foru Administrazioaren Aholku Batzordearen eskumenak ezartzen ditu; 1.b) apartatuaren arabera, eskumen horietako bat da irizpenak, nahitaezkoak eta lotesten ez dutenak, ematea honako hauei buruz: erregelamenduzko xedapenen proiektuak, foru arauak betearazteko emandakoak, gaia lurralde historikoaren eskumen osokoa edo arauak garatzeko denean, edo autonomia erkidegoaren legeak betearazteko emandakoak, gaia lurralde historikoak erregelamendu bidez garatzeko denean.
BIGARRENA. - Proposatutako testu arauemailearen oinarri juridikoa.
Proposatutako arauaren oinarri juridikoa EAEko Ekonomia Itunaren 2.artikuluan dago.
Bat. Lurralde historikoek ezarriko duten tributu-sistemak printzipio hauek bete beharko ditu:
Lehenengoa. Elkartasunari begirunea zor zaio, Konstituzioan eta Autonomia Estatutuan zehaztutako moduan.
Bigarrena. Estatuko zergen egitura orokorra izan behar da kontuan.
Hirugarrena. Estatuarekiko koordinazioa, tributu-sistemen harmonizazioa eta lankidetza sustatu behar dira, ekonomia-itun honetako arauak betez.
Laugarrena. Lurralde historikoetako erakundeen arteko koordinazioa, tributu-sistemen harmonizazioa eta elkarrekiko lankidetza behar dira, Eusko Legebiltzarrak helburu horiek betetze aldera emandako arauak betez.
Bosgarrena. Estatu espainiarrak izenpetuta eta berretsita dituen edo gerora izenpetzen eta berresten dituen nazioarteko tratatu edo hitzarmenen mende egon behar da tributu-sistema.
Bereziki, lurralde historikoetako tributu-sistemak bat etorri behar du zergapetze bikoitza ekidite aldera Espainiak sinatuak dituen nazioarteko hitzarmenetan eta Europar Batasunak zerga-harmonizazioari buruz emandako arauetan xedatutakoarekin, eta halako hitzarmen eta arauak aplikatuta burutu beharreko itzulketak bere gain hartu behar ditu.
Bi. Tributuen Lege Orokorrean tributu-arauak ulertzeko ezarritakoaren bidetik ulertu behar dira ekonomia-itun honetako arauak.

HIRUGARRENA. – Arabako Lurralde Historikoaren eskumena proiektuaren xede den arloan.
Lurralde historikoaren zergen arloko eskumenari buruzko lehen erreferentzia Espainiako Konstituzioaren lehen xedapen gehigarrian daukagu. Hauxe xedatzen du: Konstituzioak lurralde forudunetako eskubide historikoak babestu eta errespetatzen ditu. Foru-araubide horren eguneratze orokorra, hala denean, Konstituzioaren eta autonomia-estatutuen eremuan burutuko da.
Halaber, Euskal Autonomia Erkidegoko Autonomia Estatutuaren 41.2.a) artikuluan honako hau ezartzen da: Lurralde historikoetako erakunde eskumendunek zerga-araubidea mantendu, ezarri eta arautu ahal izango dute beren lurraldean, Estatuko zerga-egitura orokorrari, koordinaziorako, zerga-armonizaziorako eta Estatuarekiko lankidetzarako ekonomia-itunak berak jaso ditzan arauei eta Autonomia Erkidegoaren baitan helburu horiexetarako Eusko Legebiltzarrak eman ditzanei loturik.
EAEren eta Estatuaren artean sinatutako Ekonomia Itunak, maiatzaren 23ko 12/2002 Legeak onetsitakoak, honako hau xedatzen du 1.Bat artikuluan: Lurralde historikoetako erakunde eskudunek, bakoitzak bere lurraldean, tributu-araubidea mantendu, ezarri eta arautzeko ahalmena izango dute. 
Ekonomia Itunaren 46. artikuluan arautzen da nola banatzen diren zergen arloko informazioa eman beharraren inguruko eskumenak lurraldeen artean; honako hau ezartzen da:
Bi. Tributu-informazioa emateko orokorrean legez eskatzen diren betebeharrak betetzea helburu duten aitorpenak Estatuko Administrazioari edo lurraldea dela eta eskuduna den foru-aldundiari aurkeztu behar zaizkio, zeinek bere araudia betez, irizpide hauek kontuan harturik:
a) Tributu-betebeharpekoek jarduera ekonomikoak egiten badituzte, eurek egiten dituzten enpresa- edo lanbide-jarduerak egiaztatu eta ikertzeko eskumena daukan administrazioari.
b) Tributu-betebeharpekoek ez badute jarduera ekonomikorik egiten, egoitza fiskala non daukaten hartu behar dute kontuan, lurralde erkidean edo foru-lurraldean.
Aurreko letretan xedatutakoaren ondorioetarako, jarauntsi banatugabeak, ondasun-erkidegoak edo nortasun juridikorik gabeko beste erakunde batzuk direnean, aipatutako aitorpen horiek haien kideek edo partaideek egoitza fiskala duten administrazioaren aurrean ere aurkeztu beharko dira. 

Hiru. Errolda-aitorpenak, bestalde, egin behar dituen pertsonak edo erakundeak bere egoitza fiskala non duen, hango administrazioari aurkeztu behar dizkio, zeinek bere araudia betez; baita pertsona edo erakunde horrek ekonomia-itun honetan ezarritako arauen indarrez aitorpen hauetakoren bat aurkeztu behar dion administrazioari ere:
Atxikipenen eta konturako sarreren aitorpena.
Sozietateen gaineko zergaren aitorpen-likidazioa.
Balio erantsiaren gaineko zergaren aitorpen-likidazioa.
Jarduera ekonomikoen gaineko zergaren aitorpena.
Zenbait zerbitzu digitalen gaineko zergaren aitorpena.
Beste alde batetik, EAEko Ekonomia Itunaren 47 bis artikuluan identifikazio fiskaleko zenbakia esleitzeko eta errebokatzeko eskumenak banatzen dira; hona:
Pertsona juridikoek eta nortasun juridikorik gabeko erakundeek beren egoitza fiskalari dagokion administrazioaren aurrean eskatu beharko dute identifikazio fiskaleko zenbakia eslei diezaieten.
Establezimendu iraunkorrik ez duten erakunde ez-egoiliarrek tributuen izaera edo tributuen arloan eragina duten egintzak edo eragiketak egiten dituzten lurraldeko administrazioari eskatu behar diote eslei diezaien identifikazio fiskaleko zenbakia, salbu eta beste tributu-administrazio batek aurrez identifikazio fiskaleko zenbakia esleitu badie.
Identifikazio fiskaleko zenbakia errebokatzeko eskumena egoitza fiskaleko administrazioarena izango da, salbu eta egiaztapenak eta ikerketak egiteko eskumena beste administrazioren bati esleituta badago, orduan azken horrena izango baita. Establezimendu iraunkorrik ez duten erakunde ez-egoiliarren kasuan, identifikazio fiskaleko zenbakia esleitu zuen administrazioarena izango da hura errebokatzeko eskumena.
Bi kasuotan, bi administrazioen arteko koordinazio egokia eta informazio-trukea bermatuko dira.
Bestalde, azaroaren 25eko 27/1983 Legeak, Euskal Autonomia Erkidego osorako erakundeen eta bertako Lurralde Historikoetako foru erakundeen arteko harremanei buruzkoak, honako hau ezarri zuen 7.a) 6 artikuluan, foru erakundeen eskumen esklusibo gisa: Autonomia Estatutuaren 41. artikuluak esaten dituenak eta, oro har, Ekonomia Itunaren Legeak edo zergalaritza alorreko beste arau edo manuren batzuk emanda izan ditzaten guztia.
Arabako zergei buruzko otsailaren 28ko 6/2005 Foru Arau Orokorrak, Arabako Lurralde Historikoko zerga sistemaren printzipioak eta arau juridiko nagusiak ezartzen dituenak, 4.1 artikuluan Arabako Foru Aldundiari esleitzen dio zergen arloko arauak garatzeko araugintzako eskumena; nolanahi ere, toki erakundeek tokiko zergak arautzen dituzten zerga ordenantzen gaineko ahalmenak dauzkate.
Araugintzako gaikuntza orokor horretaz gainera, foru arau horrek honako hau xedatzen du 29. artikuluaren 3. apartatuan zergen arloko betebehar formalei buruz: araudi xedapenek zerga betebehar formalak betetzeari buruzko inguruabarrak arautu ahalko dituzte.
LAUGARRENA. - Proiektuko arauaren alderdi formalak.
a) Eskumen organikoa eta araugintzako gaikuntza.
Martxoaren 15eko 10/2023 Foru Arauak, Arabako Foru Aldundiaren Gobernu, Antolaketa eta Araubide Juridikoari buruzkoak, honako hau ezartzen du 7.2 artikuluan: araudi ahalmena baliatuz, Foru Gobernu Kontseiluari dagokiola foru arauak garatu eta egikaritzeko araudiak onartzea, foru dekretuen bitartez.
b) Arauketa onaren printzipioak.
Proiektuaren hitzaurrean justifikatzen da dekretua bat datorrela Administrazio Publikoen Administrazio Prozedura Erkidearen urriaren 1eko 39/2015 Legearen 129. artikuluan eta Xedapen orokorrak egiteko prozedura onesten duen Foru Gobernuaren otsailaren 28ko 6/2023 Foru Dekretuaren 3. artikuluan ezartzen diren erregulazio onaren printzipioekin, azken artikulu horretan aipatzen diren sinpletasunaren, ulergarritasunaren eta kontu ematearen printzipioei dagokienez izan ezik.
c) Prozedura.
i) Urteko araugintza plana.
Araugintzako ekimen hau ez da sartu 2024ko ekitaldiko urteko araugintza planean; nolanahi ere, dekretua onetsi beharra dago DAC 7 zuzentarauaren transposizioa egiteko.
ii) Aurretiazko kontsulta publikoa eta entzunaldiko eta informazio publikoko izapidea.
2024ko otsailaren 5ean Zerga Araudiaren Zerbitzuak dekretuaren eraginari buruzko txostena egin du. Bertan adierazten denez, araugintzako proiektu honetan aurretiazko kontsulta publikoaren izapidea egin da, otsailaren 28ko 6/2023 Foru Dekretuak 10. artikuluaren g) letran ezartzen duenari jarraikiz, ezinbestekoa baita goragoko mailako arau juridiko batera egokitzea, Europar Batasunaren zenbait zuzentarauren transposizioa egiteko. 
10 egun baliodunetan entzunaldien eta jendaurreko informazioaren izapidea egin da, eta ez da aurkeztu alegaziorik.
iii) Beste izapide batzuk.
Espedientean bilduta daude generoaren araberako eraginaren aurretiazko ebaluazioa eta Berdintasun Zerbitzuaren oharrak (2024ko otsailaren 5eko txostena), 6/2023 Foru Dekretuaren 17. artikuluan ezartzen den bezala.
Berdintasun Zerbitzuak adierazi du proiektua egokia dela generoaren ikuspegitik: gizonei zein emakumeei aplikatuko zaie eta eragina edukiko du baliabideak eskuratzeko aukeretan. Foru dekretu honetan proposatzen diren aldaketak teknikoak dira, aurrean azaldu dugun bezala. Nolanahi ere, uste dugu beste aldaketa bat ere egin behar dela Emakumeen eta gizonen berdintasunerako eta emakumeen aurkako indarkeria matxistarik gabe bizitzeko Legearen testu bategina onesten duen martxoaren 16ko 1/2023 Legegintzako Dekretuan sexu eta genero nortasunaren garapen askeaz ezartzen diren aginduetara egokitzeko (3.1., 3.8 eta 3.9 artikuluak). 
Aldaketa hau proposatzen da:    
Pertsona fisikoen identifikazioa eskatzen den apartatu guztietan honako hau eranstea: 
· Sexua/Generoa; gainera, beste lauki bat, hirugarrena, sartu behar litzateke “ez-binario” gisa identifikatzeko. 
Hizkeraren berrikuspena: 
Foru dekretuan, eranskinean eta generoaren araberako aurretiazko txostenean hizkera inklusiboa erabili da. Hala ere, gaztelaniazko testuan, batzuetan maskulino generikoa erabili da; hara: 
Foru dekretua: 
- aquellas personas o entidades intermediarias en los que concurran: …. en las que concurran … 
- … para los residentes …: para las personas residentes. 
- de los obligados al cumplimiento de la obligación de suministro de información: … de las personas obligadas … / de las y los obligados.
Eranskina: 
-  sea accesible para los usuarios: … para las personas usuarias 
- que los usuarios: y que las personas usuarias.

III.- FORU DEKRETUAREN PROIEKTUAREN EGITURA
Proiektuaren arabera, dekretuak bi kapitulu dauzka (12 artikulu guztira) eta 3 azken xedapen. Azken xedapenetako lehenengoan Europar Batasunaren zuzenbidea txertatzen da, hain zuzen ere Kontseiluaren 2021/514 (EB) Zuzentaraua (DAC 7), 2021eko martxoaren 22koa, eta Kontseiluaren 2023/2226 (EB) Zuzentaraua (DAC 8), 2023ko urriaren 17koa, aurrekoa aldatzen duen heinean. Azken xedapenetako bigarrenean gaikuntza ematen zaio Ogasun, Finantza eta Aurrekontu Saileko diputatuari foru dekretu hau aplikatzeko behar diren xedapen guztiak emateko. Azken xedapenetako hirugarrenean dekretua noiz ipiniko den indarrean ezartzen da, eta aplikazioaren eta eraginkortasunaren inguruko alderdi batzuk zehazten dira.
IV.- PROIEKTUAREN ANALISIA
Foru dekretu honen xedea honako foru dekretu hauek aldatzea da: 3/2011 Foru Dekretua, urtarrilaren 25ekoa, zergadunen errolda eta horren inguruko betebeharrak arautzen dituena; 71/2008 Foru Dekretua, uztailaren 8koa, identifikazio fiskaleko zenbakiaren inguruko betebeharrak eta haren osaera arautzen dituena; 35/2020 Foru Dekretua, azaroaren 3koa, zerga plangintzako mugaz gaindiko mekanismoei buruzko informazio betebehar berriak garatzea onesten duena; 111/2008 Foru Dekretua, abenduaren 23koa, zeinaren bidez arautzen baita kontuen, eragiketen eta finantza aktiboen eta atzerrian dauden ondasun eta eskubideen berri emateko beharra.
a) I. KAPITULUA 
I. kapituluan 8 artikulu daude. Bertan plataforma eragileek ematen duten informazioa modu automatikoan nahitaez trukatzean arreta egokiarekin jarduteko arauak eta prozedurak garatzen dira, DAC 7 zuzentarauaren transposizioaren ondorioz; hona artikuluen egitura:
- 1. artikuluan foru dekretuaren xedea arautzen da: “informazioa eman behar duten plataforma eragileek” arreta egokiarekin jarduteko aplikatu behar dituzten arauak eta prozedurak ezartzea, eta zergen arloko lau foru dekretu aldatzea.
- 2. artikuluan arauen eremu subjektiboa arautzen da: arreta egokiarekin jarduteko arauak eta prozedurak “informazioa eman behar duten plataforma eragileek” eta “saltzaileek” bete behar dituzte.
- 3. artikuluan arreta egokiarekin jarduteko arauak eta prozedurak ezartzen dira: oro har, “informazioa eman behar duten plataforma eragileek” “saltzaileei” buruzko informazioa eskuratzeko, egiaztatzeko eta zehazteko egin behar dituzten jarduketak izango dira.

- 4. artikuluan arautzen da nola zehaztuko den nortzuk diren berrikusi behar ez diren saltzaileak: “salbuetsitako saltzailea” kontzeptuarekin lotuta dago.
- 5. artikuluan arautzen da nola lortuko den informazioa: “informazioa eman behar duten plataforma eragileek” “salbuetsitako saltzailea” ez diren “saltzaileez” lortu eta bildu beharrekoa datuak.
- 6. artikuluan arautzen da nola egiaztatu behar duten informazioa “informazioa eman behar duten plataforma eragileek”.
- 7. artikuluan arreta egokiarekin jarduteko prozeduren epealdia eta baliozkotasuna arautzen dira: oro har, “informazioa eman behar duten plataforma eragileek” “erreferentzia aldiko” abenduaren 31rako bete beharko dituzte arreta egokiarekin jarduteko prozedurak.
- 8. artikuluan arautzen da nola zehaztuko duen Estatuak non dagoen “saltzailearen” egoitza: “informazioa eman behar duten plataforma eragileek” horretarako kontuan eduki beharreko irizpideak ezartzen dira.
b) II. KAPITULUA
 II. kapituluan zenbait erregelamendu aldaketa egiten dira hiru foru dekretutan, batez ere DAC 7 zuzentarauaren transposizioaren ondorioz; horrez gainera, aldaketa bat sartzen da identifikazio fiskaleko zenbakiaren arauketan:
- 9. artikuluan 3/2011 Foru Dekretua aldatzen da (3/2011 Foru Dekretua, urtarrilaren 25ekoa, zergadunen errolda eta horren inguruko betebeharrak arautzen dituena), erroldaren inguruko betebeharren eremuan sartzeko “informazioa eman behar duten plataforma eragileak” edo, bestela, “salbuetsitako plataforma eragileak”.
- 10. artikuluan 35/2020 Foru Dekretua aldatzen da (35/2020 Foru Dekretua, azaroaren 3koa, zerga plangintzako mugaz gaindiko mekanismoei buruzko informazio betebehar berriak garatzea onesten duena). Hain zuzen ere, aldaketa batzuk sartzen dira plangintza fiskaleko mekanismo jakin batzuei buruzko informazioa eman beharraz Europar Batasunak eman duen jurisprudentziaren eraginez. Gainera, artikulu bat gehitzen da, zazpigarrena, gai honetaz: Informazioa jakinarazteko estandar erkidea saihesteko mekanismoei eta lurraldez kanpoko egitura opakuei buruzko informazioa modu automatikoan trukatzeko agintaritza eskudunen arteko alderdi anitzeko akordioaren esparruan zergagintzako mekanismo batzuen berri eman beharra. Horien guztien oinarrian 2018/822 (EB) Zuzentarauan egindako aldaketak daude (2018/822 (EB) Zuzentaraua, 2018ko maiatzaren 25ekoa, 2011/16/EB Zuzentaraua aldatzen duena fiskalitatearen eremuan ezartzeko informazioa eman beharra eragiten duten mugaz gaindiko mekanismo batzuen inguruko informazioa modu automatikoan eta nahitaez trukatu beharrari dagokionez; DCA6 esan ohi zaio).
- 11. artikuluaren bidez artikulu bat gehitzen zaio, 27. artikulua, 111/2008 Foru Dekretuari (111/2008 Foru Dekretua, abenduaren 23koa, zeinaren bidez arautzen baita kontuen, eragiketen eta finantza aktiboen eta atzerrian dauden ondasun eta eskubideen berri emateko beharra). Artikulu horretan zehatz-mehatz arautzen da nola eman behar duten plataforma eragileek jarduera batzuen berri.
- Azkenik, 12. artikuluan 71/2008 Foru Dekretuaren 17. artikuluaren 8. apartatua aldatzen da (71/2008 Foru Dekretua, uztailaren 8koa, identifikazio fiskaleko zenbakiaren inguruko betebeharrak eta haren osaera arautzen dituena). Erreforma honen bidez Kapital zuriketa eta terrorismoaren finantzaketa prebenitzeko apirilaren 28ko 10/2010 Legearen arabera ezeztatutako identifikazio fiskaleko zenbakia birgaitzeko izapidea burutzen da.
Azken xedapenetako lehenengoan Europar Batasunaren zuzenbidea txertatzen da, hain zuzen ere Kontseiluaren 2021/514 (EB) Zuzentaraua (DAC 7), 2021eko martxoaren 22koa, eta Kontseiluaren 2023/2226 (EB) Zuzentaraua (DAC 8), 2023ko urriaren 17koa, aurrekoa aldatzen duen heinean. Azken xedapenetako bigarrenean gaikuntza ematen zaio Ogasun, Finantza eta Aurrekontu Saileko diputatuari foru dekretu hau aplikatzeko behar diren xedapen guztiak emateko. Azken xedapenetako hirugarrenean dekretua noiz ipiniko den indarrean ezartzen da, eta aplikazioaren eta eraginkortasunaren inguruko alderdi batzuk zehazten dira.
Foru dekretuaren proiektuan eranskin bat dago; bertan definizioak azaltzen dira eta informazioa eman behar duten plataforma eragileek aplikatu beharreko beste arau batzuk zehazten dira.
V.- PROIEKTUAREN BALORAZIOA
Proiektuaren justifikazioa hauetan datza: plataforma eragileek ematen duten informazioa modu automatikoan nahitaez trukatzean arreta egokiarekin jarduteko arauak eta prozedurak garatzen dira eta honako foru dekretu hauek aldatzen dira: 3/2011 Foru Dekretua, urtarrilaren 25ekoa, Zergadunen Errolda eta horren inguruko betebeharrak arautzen dituena; 35/2020 Foru Dekretua, azaroaren 3koa, zerga plangintzako mugaz gaindiko mekanismoei buruzko informazio betebehar berriak garatzea onesten duena; 111/2008 Foru Dekretua, abenduaren 23koa, zeinaren bidez arautzen baita kontuen, eragiketen eta finantza aktiboen eta atzerrian dauden ondasun eta eskubideen berri emateko betebeharra; 71/2008 Foru Dekretua, uztailaren 8koa, identifikazio fiskaleko zenbakiaren inguruko betebeharrak eta haren osaera arautzen dituena.
Dekretu honek proportzionaltasun printzipioa errespetatzen du; beraren bidez ase nahi den premiari erantzuteko beharrezkoak diren arauak ezartzen ditu. Ez dago xede horretarako beste neurririk, hartzaileen eskubideak gutxiago murrizten dituenik edo hartzaileei betebehar gutxiago jartzen dizkienik.
Ekimen horren bidez segurtasun juridikoaren printzipioa bermatzen da; gainera, koherentea da nazioko eta Europar Batasuneko gainerako ordenamendu juridikoarekin.
Foru dekretu hau izapidetzean gardentasun printzipioari jarraitu zaio; hori Administrazio Publikoen Administrazio Prozedura Erkidearen urriaren 1eko 39/2015 Legearen 129. artikulua arautzen da. Horrenbestez, hauxe da erreferentziako arau esparrua:
Zentsu aitorpenak aurkeztu beharra, identifikazio fiskaleko zenbakia eskatu eta zerga harremanetan edo zerga ondorioak dauzkaten harremanetan erabili beharra eta aitorpenak eta autolikidazioak aurkeztu beharra (hirurak ere zergen arloko betebehar formalak dira) Arabako zergei buruzko 6/2005 Foru Arau Orokorraren 29. artikuluaren 2. apartatuaren a), b) eta c) letretan ezartzen dira. 
Errolda betebeharrak direla eta, Arabako Zergei buruzko Foru Arau Orokorraren III. tituluaren III. kapituluan zergak kudeatzeko jarduketak eta prozedurak arautzen dira, eta 113. artikuluaren 2.m) apartatuan ezartzen da zergen kudeaketako eginkizuna dela honako hau: Zerga-zentsuak egitea eta mantentzea.
Beste alde batetik, Arabako Zergei buruzko Foru Arau Orokorrak honako hau ezartzen du zerga plangintzako mugez gaindiko mekanismoen aitorpen beharrari darizkion partikularren arteko betebeharrei buruz hogeita bosgarren xedapen gehigarrian:
1. Plangintza fiskaleko mugaz gaindiko mekanismoen aitorpena aurkezteko sekretu profesionala gordetzeko betebeharretik salbuetsita dauden bitartekariek modu frogagarrian jakinarazi beharko diete salbuespen hori beren bezeroei, bai beste bitartekari batzuei, bai mekanismo horietan parte hartzen duten zergapeko interesdunei, erregelamenduz ezarritako epean eta baldintzetan.
Orobat, Arabako Zergei buruzko Foru Arau Orokorrak honako hau ezartzen du identifikazio fiskaleko zenbakiari buruz eta beraren osaeraz laugarren xedapen gehigarrian: Pertsona fisiko eta juridikoek, bai eta foru arau honetako 35. artikuluko 3. idatz zatian aipatzen diren nortasunik gabeko entitateek ere, identifikazio fiskaleko zenbakia eduki behar dute zergen arloko harremanetarako edo zerga ondorioak sortzen dituztenerako. (...) Arautegi batean arautuko da identifikazio fiskaleko zenbakia nola eman eta kenduko den, nola eratuko den eta nola erabili behar den zergen arloko harremanetan eta zerga ondorioak sortzen dituzten harremanetan.

Azkenik, Arabako Zergei buruzko Foru Arau Orokorrak 90.1 artikuluan hauxe ezartzen du kontuen, eragiketen eta finantza aktiboen eta atzerrian dauden ondasun eta eskubideen berri eman beharrari buruz: Pertsona fisikoek edo juridikoek, publikoek zein pribatuek, eta foru arau honetako 35. artikuluko 3. idatz-zatian aipatutako erakundeek euren zerga-betebeharren inguruko denetariko datu, txosten, aurrerakin eta frogagiriak, zerga-ordainketan eragina izan dezaketenak, eman behar dizkiote Zerga Administrazioari, bai eta beste pertsona batzuekin izan dituzten harreman ekonomiko, profesional edo finantzarioen ondoriozko guztiak ere.
VI.- ONDORIOA
Foru dekretuaren proiektuak ordenamendu juridikoa betetzen du eta araudian ezarritako lege gaikuntza eta eskumen arloko esparruaren barruan eman da.

